14
Okitemojkej kenik kimiktiskej in Jesús
(Mt. 26:1-5; Lc. 22:1-2; Jn. 11:45-53)
1 Sa ome tonale opoliwia para ilwitl de pascua nijkuak mokua in pan katlej mach kipia levadura. In saduceos iwan tlamachtijkej de itlanawatil in Moisés, okitemoliayaj in Jesús kenik welis kikitzkiskej ika tlakajkayawalistle iwan ijkón kimiktiskej. 2 Pero okimolwiayaj:
―Mach tikitzkiskej itech ilwitl para amo kualaniskej in tlakaj iwan yomoniskej.
Se siwatl okiteekilij ajwiakayotl in Jesús ipan itzontekon
(Mt. 26:6-13; Jn. 12:1-8)
3 Jesús oyeka itech pueblo de Betania ichan Simón katlej okipiaya se kokolistle, katlej opalania inakayo. Jesús ijkuakón oewatoka itech mesa, oejkok se siwatl kiwalkui se boteyajtzin de alabastro tentok de ajwiakayotl de nardo katlej kuale iwan patíoj, okitlapanke in boteyajtzin iwan okiteekilij in ajwiakayotl ipan itzontekon in Jesús. 4 Sekimej katlej ompa oyekaj okualankej iwan okimolwiayaj:
―¿Tlanik san okawiltij in ajwiakayotl? 5 Welini monamakani patíoj ken tlan kitlani se tlakatl katlej tlapalewia de se xiwitl, iwan se kinmakaskia in tomin katlej pobrestin.
Iwan okajwakej chikawak in yon siwatl. 6 Jesús okijtoj:
―Xikkawakan, ¿tlanik ankajwaj? Yej kuale tlan onechtoktij. 7 In pobrestin nochipa ankinpiaskej iwan welis ankinpalewiskej san keman ankinekiskej, pero Nej mach nochipa annechpiaskej. 8 Yin siwatl okichij tlan owelik. Yonechajwialij para ijkuak nimotookas. 9 Ipan melajka namechilwia ke nian nepa ixko yin tlaltikpak, kan motematiltis in tlajtole katlej temakixtia, noijki motematiltis tlan okichij in yin siwatl iwan ijkón se kelnamikis.
Judas okitemaktij (okitemaktilij) in Jesús
(Mt. 26:14-16; Lc. 22:3-6)
10 Judas Iscariote, se de yen majtlaktle iwan omen, oyáj okinmitato in tlayekankej tiopixkej para kinmaktilis in Jesús. 11 San niman nijkuak okikakej, opakej iwan okilwijkej kimakaskej tomin in Judas. Ijkón yej okitemoaya keman okachi kuale para kinmaktilis in Jesús.
Tiotlakantlakuale de toSeñor
(Mt. 26:17-29; Lc. 22:7-23; Jn. 13:21-30; 1Co. 11:23-26)
12 Nijkuak opéj ilwitl de pascua yakin se tonale, nijkuak mokua in pan katlej mach kipia levadura, nijkuak noijki okimiktiayaj in ichkatzin de pascua, in momachtijkej okitlajtlanijkej in Jesús:
―¿Kan tikneki ma tikyektlalitij in tiotlakantlakuale de pascua?
13 Ijkuakón okintitlanke omen imomachtijkawan okinmilwij:
―Xiwian itech pueblo, ompa ankajsitiwej se tlakatl katlej kitki iatekon. Xiwian iwan. 14 Iwan kan ajsiti ompa xiktlajtlanikan iteko in kale: “In Tlamachtij tlajtlani: ¿Katlij yen kuarto kan nikuas in tiotlakantlakuale de pascua inwan nomomachtijkawan?” 15 Yej amechititis se kuarto weyi katlej kajki ajkopan iwan ya tlayektlalitok. Ompa xikchiwakan in tiotlakantlakuale de pascua.
16 In momachtijkej okiskej iwan oyajkej itech pueblo. Okajsitajsikej nochi ken Jesús okinmilwij iwan okichijkej in tiotlakantlakuale de pascua.
17 Nijkuak owaltlatleyuak, Jesús iwan majtlaktle iwan omen imomachtijkawan oejkokej kalijtik. 18 Nijkuak otlakuajtokaj ipan mesa, Jesús okinmilwij:
―Ipan melajka namechilwia, nik se de amejwan katlej nian nowan tlakuajtok, nechtemaktis (nechtemaktilis).
19 Yejwan omoyolkokojkej iwan opéj kitlajtlaniaj se por se:
―¿Kox nej?
20 Jesús okinmilwij:
―Se de yen namejwan anmajtlaktin iwan amomen, katlej kajakia ipan ijtik in plato kan Nej noijki nikajakia. 21 Nej katlej onimochij nitlakatl nipanos ijkón ken kijta in tiotlajkuilole, pero ¡pobre akin nechtemaktis (nechtemaktilis)! Mejor amo tlakatini.
22 Nijkuak otlakuajtokaj, in Jesús okitilanke in pan iwan omotlasojkamatke inawak Dios. Okipojpostekke in pan iwan okinmajmakak imomachtijkawan, iwan Jesús okijtoj:
―Xikkuakan, yin yen notlalnakayo.
23 Ijkuakón okitilanke in kopa iwan omotlasojkamatke inawak Dios, satepan okinpanoltilij imomachtijkawan iwan nochtin okonikej. 24 Okinmilwij:
―Yin yen noeso, katlej yankuik akuerdo inawak Dios, katlej toyawis para miekej. 25 Ipan melajka namechilwia, ke mach ok nikonis iayo uvas asta itech nekáj tonale nijkuak nikonis iayo uvas yankuik katlej onkaj kan Dios tlanawatia.
Pedro okijtoj mach kixmati in Jesús
(Mt. 26:30-35; Lc. 22:31-34; Jn. 13:36-38)
26 Satepan de okitlakuikakej se tiotlakuikale, oyajkej ipan Olivostepetl. 27 Ijkuakón Jesús okinmilwij:
―Namejwan aminochtin annechkajtewaskej noselti, porke kajki ijkuilitok kijta: “Nikmiktis in tlajpixke iwan ichkamej xixiniskej.” 28 Satepan de ijkuak nimoyolkuis (nimoyolitis), namechyekanas ik estado de Galilea.
29 Pedro okijtoj:
―Maski nochtin ma mitzkajtewakan, nej mach nimitzkawas.
30 Jesús okilwij:
―Ipan melajka, yin yuak antes de tzajtzis in kaxtil ome buelta, tej ijkuakón yotikijtoj ya eyi buelta nik mach tinechixmati.
31 Pedro okachi omochijchikawaya:
―Maski mowan ma nechmiktikan, nej mach keman nimitzkawas.
Iwan nochtin ijkón okijtojkej.
Jesús omotiotzajtzilij kan tlatokkuawyoj itoka Getsemaní
(Mt. 26:36-46; Lc. 22:39-46)
32 Satepan oyajkej ik tlatokkuawyoj kan kilwiaj Getsemaní, iwan Jesús okinmilwij imomachtijkawan:
―Ximotlalikan nian mientras Nej niawi nimotiotzajtziliti.
33 Okinwikak in Pedro, Jacobo iwan Juan, iwan opéj moyolkokoa iwan opéj mosentiroa sa tekitl. 34 Okinmilwij:
―Nikmachilia itech noanima ya niixpoliwi de neyolkokole. Nian ximokawakan iwan xiijsatokan.
35 Oyáj achitzin ik tlayakapan, ompa omotlankuaketzke asta okitennamikke in tlale. Iwan okimotlatlawtilij in Dios, tla kualtini, amo ma kawili ma pano tekokojkayotl itech nekáj ora. 36 Itech itiotzajtzilis okijtoj:
―Abba, Papan, tejwatzin nochi tiweli tikchiwa, xinechkixtili yin tekokojkayotl, pero amo ma mochiwa ken Nej nikneki, sino ken tejwatzin tikmonekiltia.
37 Satepan omokuepke kan oyekaj eyin imomachtijkawan iwan okinmajsito kochtokej, iwan okilwij in Pedro:
―Simón, ¿tikochi? ¿Amo otikxikoj tiijsatok nion se ora? 38 Xiijsatokan iwan ximotiotzajtzilijtokan, para amo ma amechmayawi in tlajtlakole, namoespíritu kineki kichiwas tlan kuale, pero namotlalnakayo mach tlaxikoa.
39 Jesús oyáj oksemi omotiotzajtzilito iwan oksemi okijtoj tlan achtoj yokijtoj. 40 Nijkuak omokuepato, oksemi okinmitajsik kochtokej porke inpan omopachoj in kochilistle. Iwan mach ok okimatiaj tlan kijtoskej. 41 Nijkuak omokuepato ya eyi buelta, okinmilwij:
―¿Ankiseguiroaj anmosewiaj iwan ankochij? ¡Xiijsakan! Yoajsik ora, porke Nej katlej onimochij nitlakatl ya nechtemaktiskej (nechtemaktiliskej) inmak in tlakaj tlajtlakolejkej. 42 ¡Ximewakan ma tiwian! Xikitakan, ya ompa witz katlej nechtemaktis.
Jesús okikitzkijkej
(Mt. 26:47-56; Lc. 22:47-53; Jn. 18:2-11)
43 Jesús ok otlapojtoka iwan ijkuakón oejkok in Judas, se de yen majtlaktle iwan omen imomachtijkawan, kualinwika miekej tlakaj kiwalkuij espada iwan kiwalkuij kuawitl. In yonmej tlakaj okualintitlankej in tlayekankej tiopixkej, in tlamachtijkej de itlanawatil in Moisés iwan tlayekankej tetajtzitzintin. 44 Iwan Judas antes de kitemaktis (kitemaktilis) in Jesús, ijkín okinmilwij in tlakaj:
―Akin nej nikixpipitzos yen yon Jesús, xikitzkikan kuale iwan xikwikakan.
45 Niman nijkuak oejkok in Judas, omijkuanij inawak Jesús iwan okilwij:
―¡Tlamachtij!
Iwan ijkuakón okixpipitzoj. 46 San niman ijkuakón omijkuanijkej in tlakaj iwan okitzkijkej in Jesús. 47 Pero se imomachtijkaw in Jesús okikixtij iespada iwan okinakastzontekke itekipanoj in weyi tiopixke. 48 Iwan Jesús okinmilwij:
―¿Tlanik anwalajkej annechkitzkikoj ika espada iwan ika kuawitl? Mach niichtekke. 49 Nochipa onieka amowan itech in weyi tiopan onitlamachtijtoka iwan mach keman annechkitzkijkej. Pero ijkín nipanoa para ma mochiwa tlan kijta in tiotlajkuilole.
50 Nochtin imomachtijkawan ochocholojkej iwan okikajtejkej iselti in Jesús.
51 Se telpochtle ompa oyaya otlakentitiaya san ika se sábana katlej kuale, pero nijkuak okitzkijkej, 52 omoxolkopinke iwan ocholoj sa xitlatztik.
Jesús okiwikakej kan tlaixkomakaj (tlatzonmanaj)
(Mt. 26:57-68; Lc. 22:54-55, 63-71; Jn. 18:12-14, 19-24)
53 Okiwikakej in Jesús imak in weyi tiopixke, iwan omololojkej in tlayekankej tiopixkej, in tlayekankej tetajtzitzintin iwan tlamachtijkej de itlanawatil in Moisés. 54 Pedro oyaya san wejka iwan omokaj kan patio de yen ichan in weyi tiopixke, iwan ompa omotlalij omototonijtoka itech tlikuile inwan sekimej tlamonekuitlawijkej de ompa.
55 In tlayekankej tiopixkej iwan nochtin katlej tlatlanawatijkej tlaixkomakakej (tlatzonmankej), okistlakawiayaj ika san tlan amo, tlan ika welis kimayawiskej in Jesús iwan ijkón kualtis kimiktiskej, pero mach itlaj okajxiliayaj. 56 Miekej okijtojkej tlan amo melawak (tlen amo ijkón). Sekimej okijtoayaj se tlamantle iwan oksekimej okijtoayaj oksé tlamantle. 57 Sekimej tlakaj mach kualtin omoketzkej iwan okistlakawijkej in Jesús okijtojkej:
58 ―Tejwan otikkakej okijtoj: “Nikxitinis yin weyi tiopan katlej okichijkej in tlakaj, iwan san ika eyi tonale nikkewaltis oksé katlej mach akaj tlakatl kichiwas.”
59 Maski ijkón okijtoayaj mach oajsiaj san se tlajtole. 60 Ijkuakón omoketzke tlatlajko in weyi tiopixke iwan okitlajtlanij in Jesús:
―¿Amitlaj tikijtos de tlan yinmej mitzistlakawiaj?
61 Jesús mach otlanankilij. Iwan in weyi tiopixke oksemi okitlajtlanij:
―¿Yen tej tiCristo titeKone de Dios katlej tikweyitenewaj?
62 Jesús okinankilij in weyi tiopixke:
―Aján, yen Nej, iwan namejwan annechitaskej Nej katlej onimochij nitlakatl niewatos ik iyekma in Dios katlej kipia weyi ipoder, iwan namejwan annechitaskej niwitz de ilwikak ijtik mixtle.
63 Iwan in weyi tiopixke omotlakentzayanke iwan okijtoj:
―¿Tlan para moneki okachi ankistlakawiskej? 64 ¡Namejwan ya ankikakej nik otlajtoj kej yeskia yen Dios! ¿Tlan ankijtaj?
Nochtin okijtojkej nik tlajtlakolej iwan moneki ma kimiktikan. 65 Sekimej opéj kichijchijchaj, okixilpiayaj iwan okimaitemayaj, iwan okilwiayaj:
―¡Tla xitlajto (xikadibinaro), akin omitzmaak!
Iwan mayoltin noijki okixtlajtlatziniayaj.
Pedro okijtoj mach kixmati in Jesús
(Mt. 26:69-75; Lc. 22:56-62; Jn. 18:15-18, 25-29)
66 Pedro oyeka tlatlampa kan patio, iwan ik ompa opanok se siwatl itlapalewij in weyi tiopixke. 67 Nijkuak okitak in pedro mototonijtok, omoketzke iwan okitlatak, iwan okijtoj:
―Tej noijki otinemia iwan Jesús de pueblo de Nazaret.
68 Pedro mach okimokuitij iwan okijtoj:
―Mach nikixmati iwan nion mach nikmati tlan tikijta.
Iwan okiske ik kalan iwan ijkuakón otzajtzik in kaxtil. 69 In tlapalewijkasiwatl, oksemi okitak in Pedro iwan opéj kinmilwia katlej ompa oyekaj:
―Yin se de yejwan.
70 Pedro oksemi mach okimokuitij. Ok achitzin satepan, katlej ompa oyekaj oksemi okilwijkej in Pedro:
―Ipan melajka, tej se de yejwan, porke in tej noijki de estado de Galilea.
71 Ijkuakón Pedro opéj tlawikaltia iwan okijtoj nik in Dios tlachixtok nik melawak tlan kijta. Okijtoj:
―Mach nikixmati yon tlakatl katlej namejwan ankitenewaj.
72 Ijkuakón in kaxtil otzajtzik oksemi. Pedro ijkuakón okelnamikke tlan achtoj okilwijka in Jesús: “Antes de tzajtzis in kaxtil ome buelta, tej ijkuakón yotikijtoj ya eyi buelta nik mach tinechixmati.” Iwan ochokak sa tekitl.